CELEX: 32019D0719
Language: el
Date: 2019-04-30 00:00:00
Title: Απόφαση (ΕΕ) 2019/719 της Επιτροπής, της 30ής Απριλίου 2019, σχετικά με την προτεινόμενη πρωτοβουλία πολιτών με τίτλο «Η γρήγορη, δίκαιη και αποτελεσματική λύση για την κλιματική αλλαγή» [κοινοποιηθείσα υπό τον αριθμό C(2019) 3246]

10.5.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 122/51
               
            
         ΑΠΟΦΑΣΗ (ΕΕ) 2019/719 ΤΗΣ ΕΠΙΤΡΟΠΗΣ
         της 30ής Απριλίου 2019
         σχετικά με την προτεινόμενη πρωτοβουλία πολιτών με τίτλο «Η γρήγορη, δίκαιη και αποτελεσματική λύση για την κλιματική αλλαγή»
         
            
               [κοινοποιηθείσα υπό τον αριθμό C(2019) 3246]
            
         
         (Το κείμενο στην αγγλική γλώσσα είναι το μόνο αυθεντικό)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 211/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, σχετικά με την πρωτοβουλία πολιτών (1), και ιδίως το άρθρο 4,
         Εκτιμώντας τα ακόλουθα:
         
                     (1)
                  
                  
                     Το αντικείμενο της προτεινόμενης πρωτοβουλίας πολιτών με τίτλο «Η γρήγορη, δίκαιη και αποτελεσματική λύση για την κλιματική αλλαγή» αναφέρεται στα εξής: «Οι επιστήμονες και οι οικονομολόγοι συμφωνούν: η επιβολή αυξανόμενης τιμής στη ρύπανση και η χορήγηση των εσόδων στα νοικοκυριά – λειτουργεί.»
                  
               
                     (2)
                  
                  
                     Οι στόχοι της προτεινόμενης πρωτοβουλίας πολιτών αφορούν τα εξής: «Η διαρκής αύξηση των τιμών των ορυκτών καυσίμων θα μειώσει τη ρύπανση. Ωθεί τις επιχειρήσεις και τους καταναλωτές να επιλέγουν καθαρότερες και φθηνότερες εναλλακτικές. Όλα τα χρήματα που συλλέγονται επιστρέφονται δίκαια κάθε μήνα στους πολίτες ως μέρισμα. Η πλειονότητα των οικογενειών χαμηλού και μεσαίου εισοδήματος θα έχει όφελος. Η συνοριακή προσαρμογή άνθρακα προστατεύει την οικονομία μας και προωθεί την υιοθέτηση αυτής της λύσης σε παγκόσμια κλίμακα. Στα οφέλη συγκαταλέγονται επίσης: καθαρότερος αέρας· περισσότερες θέσεις εργασίας και μείωση των κρατικών δαπανών λόγω της εναρμόνισης των πολιτικών.»
                  
               
                     (3)
                  
                  
                     Η Συνθήκη για την Ευρωπαϊκή Ένωση (ΣΕΕ) ενισχύει την ιθαγένεια της Ένωσης και βελτιώνει περαιτέρω τη δημοκρατική λειτουργία της Ένωσης προβλέποντας, μεταξύ άλλων, ότι κάθε πολίτης έχει το δικαίωμα να συμμετέχει στη δημοκρατική ζωή της Ένωσης μέσω της ευρωπαϊκής πρωτοβουλίας πολιτών.
                  
               
                     (4)
                  
                  
                     Για τον σκοπό αυτό, οι διαδικασίες και οι προϋποθέσεις που απαιτούνται για την πρωτοβουλία πολιτών θα πρέπει να είναι σαφείς, απλές, εύχρηστες και αναλογικές προς τον χαρακτήρα της, ώστε να ενθαρρύνουν τη συμμετοχή των πολιτών και να καθιστούν την Ένωση περισσότερο προσιτή.
                  
               
                     (5)
                  
                  
                     Η Επιτροπή έχει την εξουσία να υποβάλλει προτάσεις για νομικές πράξεις της Ένωσης με σκοπό την εφαρμογή των Συνθηκών στα ακόλουθα θέματα:
                     
                                 —
                              
                              
                                 διατάξεις για την εναρμόνιση της νομοθεσίας σχετικά με τους φόρους κύκλου εργασιών, τους ειδικούς φόρους κατανάλωσης και άλλες μορφές έμμεσης φορολογίας, στον βαθμό που η εν λόγω εναρμόνιση είναι αναγκαία για να εξασφαλιστεί η εγκαθίδρυση και η λειτουργία της εσωτερικής αγοράς και να αποφευχθούν οι στρεβλώσεις του ανταγωνισμού, βάσει του άρθρου 113 της Συνθήκης για τη λειτουργία της Ευρωπαϊκής Ένωσης (ΣΛΕΕ)·
                              
                           
                                 —
                              
                              
                                 για ανάληψη δράσης με σκοπό την επίτευξη των στόχων της διατήρησης, της προστασίας και της βελτίωσης της ποιότητας του περιβάλλοντος και της προώθησης μέτρων σε διεθνές επίπεδο για την αντιμετώπιση περιφερειακών ή παγκόσμιων περιβαλλοντικών προβλημάτων, και ιδίως της καταπολέμησης της κλιματικής αλλαγής, βάσει του άρθρου 192 παράγραφοι 1 και 2 της ΣΛΕΕ, σε συνδυασμό με το άρθρο 191 παράγραφος 1 πρώτη και τέταρτη περίπτωση της ΣΛΕΕ·
                              
                           
                                 —
                              
                              
                                 για την εφαρμογή της κοινής εμπορικής πολιτικής, βάσει του άρθρου 207 της ΣΛΕΕ.
                              
                           
               
                     (6)
                  
                  
                     Για τους λόγους αυτούς, η προτεινόμενη πρωτοβουλία πολιτών δεν ευρίσκεται καταφανώς εκτός του πλαισίου των αρμοδιοτήτων της Επιτροπής όσον αφορά την υποβολή πρότασης για την έκδοση νομικής πράξης της Ένωσης για την εφαρμογή των Συνθηκών σύμφωνα με το άρθρο 4 παράγραφος 2 στοιχείο β) του κανονισμού.
                  
               
                     (7)
                  
                  
                     Επιπλέον, έχει συγκροτηθεί επιτροπή πολιτών και έχουν οριστεί πρόσωπα επικοινωνίας σύμφωνα με το άρθρο 3 παράγραφος 2 του κανονισμού, η δε προτεινόμενη πρωτοβουλία πολιτών δεν είναι κατάφωρα καταχρηστική, επιπόλαια ή κακόβουλη και δεν αντίκειται εμφανώς στις αξίες της Ένωσης όπως ορίζονται στο άρθρο 2 της ΣΕΕ.
                  
               
                     (8)
                  
                  
                     Η προτεινόμενη πρωτοβουλία πολιτών με τίτλο «Η γρήγορη, δίκαιη και αποτελεσματική λύση για την κλιματική αλλαγή» θα πρέπει επομένως να καταχωριστεί,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Με την παρούσα καταχωρίζεται η προτεινόμενη πρωτοβουλία πολιτών με τίτλο «Η γρήγορη, δίκαιη και αποτελεσματική λύση για την κλιματική αλλαγή».
         
         
            Άρθρο 2
            Η παρούσα απόφαση αρχίζει να ισχύει στις 6 Μαΐου 2019.
         
         
            Άρθρο 3
            Η παρούσα απόφαση απευθύνεται στους διοργανωτές (μέλη της επιτροπής πολιτών) της προτεινόμενης πρωτοβουλίας πολιτών με τίτλο «Η γρήγορη, δίκαιη και αποτελεσματική λύση για την κλιματική αλλαγή», τους οποίους εκπροσωπούν ο κ. Christiaan Frederik ALOFS και η κ. Brigitte Ludovica Franciscus Maria VAN GERVEN, οι οποίοι ενεργούν ως πρόσωπα επικοινωνίας.
         
         
            Βρυξέλλες, 30 Απριλίου 2019.
            
               
                  Για την Επιτροπή
               
               Frans TIMMERMANS
               
                  Αντιπρόεδρος
               
            
         
         
            (1)  ΕΕ L 65 της 11.3.2011, σ. 1.